Title: ระเบียบคณะกรรมการตุลาการศาลยุติธรรม ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ 9) พ.ศ. 2562

ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง
การเลื่อนตำแหน่ง การโยกย้ายแต่งตั้ง และการเลื่อนเงินเดือน
และเงินประจำตำแหน่งข้าราชการตุลาการ
(ฉบับที่ ๙)
พ.ศ.
๒๕๖๒

โดยที่เป็นการสมควรให้มีการปรับปรุงระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง
การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ
พ.ศ. ๒๕๕๔ ให้เหมาะสมยิ่งขึ้น

อาศัยอำนาจตามความในมาตรา ๑๘
และมาตรา ๕๑ แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ คณะกรรมการตุลาการศาลยุติธรรมออกระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ ๙) พ.ศ. ๒๕๖๒

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ใช้มาตรฐานกำหนดตำแหน่งผู้พิพากษาศาลอุทธรณ์ประจำกองผู้ช่วยผู้พิพากษาศาลอุทธรณ์
ผู้พิพากษาศาลอุทธรณ์ประจำกองผู้ช่วยผู้พิพากษาศาลอุทธรณ์คดีชำนัญพิเศษ ผู้พิพากษาศาลอุทธรณ์ประจำกองผู้ช่วยผู้พิพากษาศาลอุทธรณ์ภาค
และตำแหน่งอื่นที่มีลักษณะงานคล้ายคลึงกันตามที่ได้ระบุไว้ในมาตรฐานกำหนดตำแหน่งแนบท้ายระเบียบนี้

ข้อ ๔  ให้เพิ่มวาระการดำรงตำแหน่งเลขาธิการสถาบันพัฒนาข้าราชการฝ่ายตุลาการศาลยุติธรรมและรองเลขาธิการสถาบันพัฒนาข้าราชการฝ่ายตุลาการศาลยุติธรรม
ตามที่ระบุไว้ในตารางแนบท้ายระเบียบนี้

ข้อ ๕  ให้ยกเลิกบัญชีลำดับศาลและบัญชีศาลกลุ่มพิเศษตามที่กำหนดไว้ท้ายระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้งและการเลื่อนเงินเดือนและเงินประจำตำแหน่งข้าราชการตุลาการ
(ฉบับที่ ๔) พ.ศ. ๒๕๕๘ และให้ใช้บัญชีลำดับศาลและบัญชีศาลกลุ่มพิเศษตามที่กำหนดไว้ท้ายระเบียบนี้แทน

ประกาศ
ณ วันที่ ๗ กุมภาพันธ์ พ.ศ. ๒๕๖๒
ชีพ
จุลมนต์
ประธานศาลฎีกา
ประธานกรรมการตุลาการศาลยุติธรรม

[เอกสารแนบท้าย]

๑. มาตรฐานกำหนดตำแหน่ง
๒. ตารางวาระการดำรงตำแหน่ง
๓. บัญชีลำดับศาลสำหรับแต่งตั้งผู้พิพากษาหัวหน้าศาลและผู้พิพากษา
และบัญชีศาลกลุ่มพิเศษ

(ดูข้อมูลจากภาพกฎหมาย)

พิมพ์มาดา/จัดทำ
๓๑
ตุลาคม ๒๕๖๒

[๑]
ราชกิจจานุเบกษา เล่ม ๑๓๖/ตอนที่ ๒๔ ก/หน้า ๑๒/๒๘ กุมภาพันธ์ ๒๕๖๒